Annonce

På fredag bliver Moesgaard Museum væltet igen. Alt tyder på, at publikum vil strømme til udstillingen med de romerske gladiatorer i samme voldsomme omfang, som da museet viste de kinesiske terrakotta-krigere.

<p>Sådan kan Moesgaards gæster opleve gladiatorkampene. Filmen er skabt af M2 Film i Filmbyen Aarhus og varer cirka ti minutter. Foto: Hans Petersen</p>

Men museet er beredt.

Museet er vant til at have gæster i kø. Sådan har det tidligere set ud. Billedet er fra 28. juli 2015. Foto: Moesgaard Museum

»Vi har ekstra og maksimal bemanding på overalt,« siger administrativ leder for Publikum og Udstillinger, Henrik Hatt.

»Vi sender ekstra mandskab ud på p-pladserne, i udstillingerne og i cafeen, og så laver vi en ny publikumsservice, hvor vi orienterer folk, der står i kø. Vi vejlede dem om, hvor lang tid, der går, inden de kan komme ind i særudstillingen. Når bare man ved, hvor lang tid, man skal stå der, er det ikke så slemt at stå i kø, som hvis man står i uvidenhed,« siger Henrik Hatt.

Annonce

Åbent to aftener om ugen

Han gør opmærksom på, at der er åbnet muligheder for at komme ind for at se udstillingen »Gladiator - Colosseums helte« på ekstraordinære tidspunkter.

»Vi holder åben til kl. 21 både på onsdage og torsdage i hele perioden. Vores erfaring med aftenåbent er, at dér er der god plads, og så kan man gå stille og roligt rundt og opleve det, man vil,« siger Henrik Hatt.

I øvrigt opfordrer han gæsterne til at komme tidligt i udstillingsperioden, der varer fra fredag 22. april til søndag 11. september.

»I tiden lige efter åbningsdagen er der sjældent så meget pres på, men det er der, når vi kommer til sommerferien. Ved udstillingen med terrakotta-krigerne var der især trængsel i tre uger i sommerferien og de sidste to uger, før udstillingen sluttede,« siger Henrik Hatt.

Han tilføjer, at der normalt er plads omkring åbningstidspunktet kl. 10 morgen.

Annonce

Vurderer fra dag til dag

Henrik Hatt ved ikke præcis, hvor mange mennesker, museet har i gang ved åbningen.

»Men vi vurderer fra dag til dag, om det er tilstrækkeligt. Det vigtige for os er, at gæsterne får en god oplevelse. Det tænker vi også på, når vi lukker folk ind i udstillingen. Der skal være plads og tid til at opleve den. Så hellere fem minutter længere tid i køen,« siger Henrik Hatt.

Der må maksimalt være omkring 300 personer i særudstillingen ad gangen.